Document ID: 32001D0781

Απόφαση της Επιτροπής
της 25ης Σεπτεμβρίου 2001
σχετικά με την κατάρτιση εγχειριδίου των υπηρεσιών παραλαβής και γλωσσαρίου των πράξεων που μπορούν να κοινοποιηθούν ή να επιδοθούν, σε εφαρμογή του κανονισμού (ΕΚ) αριθ. 1348/2000 του Συμβουλίου περί επιδόσεως και κοινοποιήσεως στα κράτη μέλη δικαστικών και εξωδίκων πράξεων σε αστικές ή εμπορικές υποθέσεις
[κοινοποιηθείσα υπό τον αριθμό Ε(2001) 2664]
(2001/781/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 1348/2000 του Συμβουλίου, της 29ης Μαΐου 2000, περί επιδόσεως και κοινοποιήσεως στα κράτη μέλη δικαστικών και εξωδίκων πράξεων σε αστικές ή εμπορικές υποθέσεις(1), και ιδίως το άρθρο 17 στοιχεία α) και β),
Εκτιμώντας τα ακόλουθα:
(1) Η κατάρτιση και η δημοσίευση εγχειριδίου που περιλαμβάνει τα στοιχεία των υπηρεσιών παραλαβής που προβλέπονται από το άρθρο 2 του κανονισμού (ΕΚ) αριθ. 1348/2000, είναι αναγκαίες για την εφαρμογή του εν λόγω κανονισμού.
(2) Το άρθρο 17 στοιχείο β) του κανονισμού (ΕΚ) αριθ. 1348/2000 προβλέπει επίσης την εκπόνηση, στις επίσημες γλώσσες της Ευρωπαϊκής Ένωσης, γλωσσαρίου περί των πράξεων που δύνανται να επιδίδονται ή να κοινοποιούνται βάσει του εν λόγω κανονισμού.
(3) Η Επιτροπή κατάρτισε, βάσει των πληροφοριών που παρασχέθηκαν από τα κράτη μέλη, το εγχειρίδιο και το γλωσσάριο που αναφέρονται στο άρθρο 17 του κανονισμού (ΕΚ) αριθ. 1348/2000, τα οποία παρατίθενται σε παράρτημα της παρούσας απόφασης.
(4) Ο κανονισμός (ΕΚ) αριθ. 1348/2000 προβλέπει τη δημοσίευση του εγχειριδίου στην Επίσημη Εφημερίδα των Ευρωπαϊκών Κοινοτήτων. Είναι σκόπιμη ανάλογη δημοσίευση του γλωσσαρίου.
(5) Για την επίτευξη των στόχων του κανονισμού (ΕΚ) αριθ. 1348/2000, είναι βασικό οι υπηρεσίες διαβίβασης να διαθέτουν ένα όσο το δυνατόν τακτικότερα ενημερωμένο εγχειρίδιο. Κατά συνέπεια, και με την επιφύλαξη της ετήσιας ενημέρωσης που προβλέπεται στο άρθρο 17 στοιχείο α) του εν λόγω κανονισμού, είναι αναγκαίο η Επιτροπή να καταστήσει προσιτή στην ιστοσελίδα της στο Διαδίκτυο μια έκδοση του εγχειριδίου τακτικά ενημερωμένη βάσει των τροποποιήσεων που κοινοποιούνται από τα κράτη μέλη. Είναι σκόπιμο να γίνει το ίδιο και σε ό,τι αφορά το γλωσσάριο.
(6) Τα προβλεπόμενα στην παρούσα απόφαση μέτρα είναι σύμφωνα με τη γνώμη της συμβουλευτικής επιτροπής που ορίζεται στο άρθρο 18 του κανονισμού (ΕΚ) αριθ. 1348/2000,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
1. Το εγχειρίδιο που αναφέρεται στο άρθρο 17 στοιχείο α) του κανονισμού (ΕΚ) αριθ. 1348/2000 παρατίθεται στο παράρτημα Ι της παρούσας απόφασης.
2. Το γλωσσάριο που αναφέρεται στο άρθρο 17 στοιχείο β) του κανονισμού (ΕΚ) αριθ. 1348/2000 παρατίθεται στο παράρτημα ΙΙ της παρούσας απόφασης.
Άρθρο 2
1. Το εγχειρίδιο και το γλωσσάριο που αναφέρονται στο άρθρο1 δημοσιεύονται στον εξυπηρετητή Europa.
2. Με την επιφύλαξη της ετήσιας ενημέρωσης του εγχειριδίου που αναφέρεται στο άρθρο 1 παράγραφος 1, η Επιτροπή προβαίνει σε τακτικές ενημερώσεις βάσει των τροποποιήσεων που κοινοποιούνται από τα κράτη μέλη.
Η παρούσα απόφαση απευθύνεται στα κράτη μέλη.
Βρυξέλλες, 25 Σεπτεμβρίου 2001.

Labels: 3
12
11
15